Den fjerde nattevakt

Den fjerde nattevakt er en roman av den norske forfatteren Johan Falkberget, utgitt i 1923. Romanen var forfatterens gjennombruddsroman, regnes som et av hans hovedverk, og inngår i flere utvalg av Norges litterære kanon.

Handlingen er lagt til Røros i årene fra 1807 og fremover. Hovedpersonene er presten Benjamin Sigismund, hans kone Katrine, klokkeren Ol-Kanelesa, bergmannshustruen Gunhild Bonde og hennes ektemann David Finne.

Benjamin kommer til bergstaden Røros i begynnelsen av romanen, og etablerer seg raskt som en avholdt prest. Klokkeren, spillemannen og smeden Ol-Kanelesa (egentlig Ole Korneliussen) blir hans mentor. Utviklingen av Benjamins karakter og kristentro til å bli en prest for arbeidere og bønder er ett av romanens to hovedtemaer. Det andre er at Benjamin og Gunhild innleder et ødeleggende kjærlighetsforhold som fører til Katrines sammenbrudd og død, Davids selvmord og de to elskendes anger, lidelse og lutring.

Romanens tittel henspiller på at Jesus i Matteusevangeliet kom gående på sjøen, mot disiplene i «den fjerde nattevakt», i nødens stund: «Båten var allerede langt fra land, og den kjempet seg fram i bølgene, for det var motvind. Men i den fjerde nattevakt kom han til dem, gående på sjøen.»<ref>Matt 14,24-25, nettbibelen.no]</ref> Per Amdam skriver i Norges litteraturhistorie (1975) at «Lidelsen omskaper, lutrer og frigjør Benjamin og Gunhild – som ol-Kanelesa – så de fremstår som hele personligheter, identiske med sine beste egenskaper [... Slik blir også Benjamin en representant for mennesker i dets storhet og svakhet».

Romanen er dramatisert av Carl Fredrik Engelstad, og ble først satt opp på Det norske teatret i 1956. Den ble filmatisert i 1960 etter manus av Aasta Falkberget.

 Referanser 

 Eksterne lenker 

 Utgaven fra 1994 hos Nasjonalbiblioteket.
 NRKs versjon i Fjernsynsteatret fra 1960 i NRK nett-tv

Kategori:Norske romaner
Kategori:Kultur i Røros
Kategori:Bøker fra 1923
Kategori:Røros' historie